《石櫃阁和少陵韵》
宋代·孙应时

榴花开正红，杏子熟已赤。
谽谺倚天嶂，戌削出水石。
小驿有幽意，江风满青壁。
悠然一杯酒，劳汝万里客。
长安此北去，古人多遗迹。
萧条干戈后，俛仰关塞迫。
宿师苦餽饱，诸将饱恩泽。
三叹复出门，危梯欲何适。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。